বলিউডের প্রখ্যাত কমেডি অভিনেতা রাজপাল যাদবকে তিন মাসের জন্য হাজতবাসের নির্দেশ দিল দিল্লি হাইকোর্ট। ৫ কোটি টাকা ঋণ নিয়ে শোধ দিতে না পারার জন্যই এই সাজা দেওয়া হল অভিনেতাকে। 
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, সুরিন্দর সিংহ নামে ইন্দোরের বাসিন্দা এক ব্যক্তির কাছ থেকে ওই টাকা ঋণ নিয়েছিলেন রাজপাল। টাকা ফেরত দেওয়ার সময় তিনি যে চেক জমা দেন, তা বাউন্স করে। সেখান থেকেই শুরু বিপত্তির। 
সুরিন্দর মামলা করার পরে কেস ওঠে আদালতে। ট্রায়াল কোর্টে সমঝোতা করে নেওয়ার পরামর্শ দেওয়া হয়েছিল বলে জানিয়েছে হাইকোর্ট। কিন্তু সেবারেও টাকা দেননি রাজপাল। অবশেষে তিন মাসের কারাদণ্ডে দণ্ডিত হলেন তিনি। 
প্রসঙ্গত, ‘দিল কেয়া করে’ (১৯৯৯) ছবিতে অভিনয়ের সুবাদে বলিউডে পা রাখেন রাজপাল। পরে ‘হাঙ্গামা’ (২০০৩), ‘ম্যায় মেরি পত্নী অউর উও’ (২০০৫), ‘ফির হেরাফেরি’ (২০০৬), ‘ভুলভুলাইয়া’ (২০০৭) প্রভৃতি ছবিতে তাঁর অভিনয় মন জিতে নেয় দর্শকদের।